32005D0271
L 086/13
JURNALUL OFÍCIAL AL UNIUNII EUROPENE
DECIZIA COMISIEI
din 30 martie 2005
de modificare a anexei XII apendicele B la Actul de aderare din 2003 privind anumite unități din sectorul peștelui, cărnii și laptelui din Polonia
[notificată cu numărul C(2005) 967]
(Text cu relevanță pentru SEE)
(2005/271/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei (1), în special anexa XII capitolul 6 secțiunea B subsecțiunea I punctul 1 litera (e),
întrucât:
(1)
Poloniei i-au fost acordate perioade de tranziție pentru anumite unități enumerate în anexa XII apendicele B la actul de aderare din 2003.
(2)
Anexa XII apendicele B la Actul de aderare din 2003 a fost modificată prin deciziile 2004/458/CE (2), 2004/471/CE (3) și 2004/474/CE (4) ale Comisiei.
(3)
Potrivit unei declarații oficiale a autorității competente poloneze, anumite unități din sectoarele peștelui, cărnii și laptelui și-au finalizat procesul de modernizare, iar în prezent respectă legislația comunitară în întregime. De asemenea, anumite unități din sectorul laptelui care erau autorizate să prelucreze laptele conform și laptele neconform cu standardele Uniunii Europene nu vor mai transforma decât laptele conform cu standardele Uniunii Europene. În consecință, este necesară eliminarea acestor unități de pe lista cu unități în tranziție.
(4)
În sectoarele peștelui, cărnii și laptelui, anumite unități și-au încetat activitatea. Aceste unități ar trebui, de asemenea, eliminate de pe lista unităților în tranziție.
(5)
Anexa XII apendicele B la Actul de aderare din 2003 ar trebui, prin urmare, modificată în consecință.
(6)
Comitetul permanent pentru lanțul alimentar și sănătatea animală a fost informat cu privire la măsurile prevăzute de prezenta decizie,
ADOPTĂ PREZENTA DECIZIE:
Articolul 1
Unitățile enumerate în anexa la prezenta decizie se elimină din anexa XII apendicele B la Actul de aderare din 2003.
Articolul 2
Prezenta decizie se adresează statelor membre.
Adoptată la Bruxelles, 30 martie 2005.